정조 8년
甲辰四月二十一日午時。上御誠正閣。備局有司堂上京畿監司入侍時。行司直金華鎭。兵曹判書徐有隣。吏曹判書李在簡。刑曹判書趙時俊。京畿監司沈頤之。行左承旨金尙集。記事官沈晉賢。記注官金健修。記事官金鳳顯。以次進伏訖。上曰。昨日之雨。誠爲萬幸。不但年事爲然。上天眷顧之意。亦可卜也。有隣曰。癘氣亦必洗滌。尤可幸也。上曰。畿農。如何。頤之曰。麥農之病者快蘇。畓農移秧。亦不早不晩。可以爲之矣。上曰。安城竹山。亦有雨澤云乎。頤之曰。姑不報來矣。上曰。畢賑乎。今旣入侍。不必狀啓。以擧條爲之好矣。頤之曰。狀啓草本持入矣。上曰。賑資有餘數乎。頤之曰。帖價錢五千兩。賑穀一萬石矣。上曰。狀啓以擧條奏之。頤之曰。再昨年穡事失稔。已是挽近罕有。而昨歲之仍又告歉。視前一倍愁慘。貧殘之民産。杼軸罄竭。凋瘵之列郡。蓄積空虛。前日之瘡痍未蘇。目下之支活無望。民生自分於塡壑。長吏無計於措手。臣猥以無似。謬膺匪據。茫如隳井。罔知攸爲。每念付畀之隆恩。祗有夙宵之焦懍。惟我聖上。若恫在己。至誠憂勤。凡係懷柔之方。拯濟之道。無所不用其極。還穀身布之停退蕩減。而民力紓焉。軍需城餉之代錢捧留。而民肩息焉。累萬石大同沁米。還分不絶。五十條蠲免賑貸。群情自安。而呴噓之仁。慈覆之澤。遍及於鶉鵠無告之類。襁褓失哺之兒。許劃穀物。另行賙濟。繼下珍藏。命設別巡。惻怛之溫綸每宣。蔀屋鼓舞攢手。策勵之明旨屢降。守令感激殫誠。該邑之歲前救急。公家之春後賙賑。遂使窮廬之章甫朝士。孤寡婦孺。擧回塡壑之命。咸措袵席之安。今幸麥事成熟。賑政告訖。則一路生靈。保有今日。絲毫皆聖恩也。臣與列邑守宰。同我疲癃。誠不勝歡欣感祝之忱矣。各邑鎭賑案穀簿。今玆畢到。而自正月初巡。至今月中巡。竝計內下別賑。合爲十五巡。而飢民口數。用遺在各穀。從當開錄登聞。以備睿覽。而用餘常賑營賑穀。竝爲還錄於各其衙門。帖價錢用餘作穀。依例會錄於營賑穀。糶糴取耗。以爲嗣歲之備。賑廳錢一萬兩錢貲。旣出於該廳。且無用下。故所貿穀物。一倂會錄於常賑穀後。都成冊從當修送於該廳。而蓋此承藉德意。奉行朝令。不過職在守土。粗效臣分耳。其勞勩有無。宜不敢上煩聰聽。且與一路通賑有異。尤不宜循例登聞。第伏念。昨年年分。雖有等數。民邑形勢。少無差殊。及到今春。一是遑汲。守令之奔走拯捄。焦憂渴急之情。措劃營賑。囏難辛苦之狀。臣旣慣聞而熟見。今焉竣了荒政。民免捐瘠。則論其殫心竭慮。各效誠力。十八邑五鎭。實無優劣之可別。故只就最尤甚邑中。備穀稍多。賑績較著者四邑。謹此論列。坡州牧使李潤彬。莅官九朔。專意撫摩。已得荒年爲政之要。而準收糶糴。不煩箠楚之用。蠲除徭役。務盡奠接之道。及當抄飢。綜察漏濫。每値分賑。躬檢粥飯。詳察民勢之緩急。周知村里之景色。公穀之外。斗米苞醬。頻及於隆塞絶火之家。老羸孤寡。必先賙濟。憂病喪葬。極力顧助。開賑五朔。民無捐瘠。頌譽播聞。至及隣境。昨冬之私分接濟。人口穀物。數亦夥然。而元賑自備。只以三百石修報。其仰體特畀之眷。能盡分憂之責。克擧荒政。多濟窮命。實績當爲諸邑之最。長湍府使鄭觀采。處在孔路。蠲徭已多民頌。歲値災荒。營賑頗有條理。賑案抄付。親執査究。穀物措辦。先期肆力。廣施而飢口無冒濫之弊。厚分而穀物有精準之譽。飢民最多於諸邑。捐瘠無聞於一民。冬前之自備接濟。其數不些。春後之添助公賑。尤爲夥然。修報之數。爲四百八十石。高陽郡守金履中。再除畿邑。荐値災歲。料理荒政。已有規撫。飢口之抄。先及於癈疾。救急之政。最優於孤寡。査究賑案。奸弊莫售。則始有過簡之誚。終得精約之譽。分糧饋粥。俱得疲民之歡心。而誠力如一。賑事克濟。孔道薄邑。不恤家累。捐出殘廩。專意賑民。私備接濟。厥數已多。而添補公賑。又爲二百五十石。交河郡守兪漢敦。以至殘之邑。値最甚之災。前歲之疲癃未完。當年之積蓄又竭。公私形勢。誠多悶急。而三考居職。再當荒政。竭力憂民。極意營賑。詳察民勢。抄付不濫。周視村情。接濟得意。而請得穀物。則不憚奔走之勞。語及民飢。則每形憂遑之色。畢竟之民免顚連。克竣賑事。實賴於邑守之誠力。捐廩私捄。縱有諸州之例。七十石添賑。可見約己之效。其他諸邑。若非元賑自備。則雖有救急。宜不敢擧論。而但冬寒之私備賙恤。春飢之隨訴救急。其所以捐廩割俸。全活民命。則別無彼此之殊。且於前冬。已爲具由登聞。則恐不可置之泯沒之科。原啓本中區別入錄。以爲參考之地。利川縣監李德鉉。衿川縣監洪述祖。自辦賑資。計口排巡。一如式例。十四巡都合飢民。各爲三千口。穀數亦各二百苞。而旣非自朝家設賑之處。則便同格外。故雖不得論列。至於饒戶之出義氣願納者。鄕曲微賤之類。亦知向善之心。不惜家貲。濟活民命。其爲嘉尙。無間於石數之多寡。其在向後得力之道。宜有別般奬勸之擧。而賑廳事目中五十石以下。本不擧論。只以百石以上者。五衛將李弘遂。折衝柳枝蕃。折衝盧世甲。折衝李聖聃。折衝徐羽漸。出身申鳳章。出身鄭德老。司果趙益溥。嘉善僧緇琢等。敢此陳達。竝令該廳考例稟處。何如。上曰。賑堂吏兵判。旣已登筵。仍爲稟處。可也。有隣曰。今聞京畿監司沈頤之畢賑後筵奏。則以爲兩年荐飢。挽近所無。民産之杼軸罄竭。列郡之積蓄空虛。瘡痍未蘇。支活無望。惟我聖上。若恫在己。懷保拯濟。靡不用極。新還之停退蕩減。而民力紓焉。軍餉之代錢捧留。而民肩息焉。累萬石添還。五十條艱貸。喣噓慈覆之澤。遍及於無告失哺之類。劃穀物而另行賑濟。下珍藏而命設別巡。遂使窮廬之章甫朝士。孤寡婦孺。回溝壑而措袵席。十八邑鎭賑案穀簿。今纔畢到。而營賑常賑穀及帖價穀。賑廳錢所貿穀物。或還錄或會錄。守令中坡州牧使李潤彬。莅官九朔。專意撫摩。開賑五朔。民無捐瘠。昨冬之私分接濟。數亦夥然。而修報之數。猶爲三百石。荒政實績。幾爲諸邑之最。長湍府使鄭觀采。孔路蠲惠。已多民頌。災歲營賑。頗有條理。廣施而飢口無濫。厚分而穀物皆精。飢民最多。捐瘠無聞。冬前自備。其數不些。而春後公賑之添助爲四百八十石。高陽郡守金履中再除畿邑。荐値災歲。料理荒政。已有規撫。孔道薄邑。不恤家累。捐出殘廩。專意賑民。私備接濟。厥數已多。而添補公賑。又爲二百五十石。交河郡守兪漢敦。以至殘之邑。値最甚之災。竭力憂民。極意營賑。周視村情。接濟得宜。捐廩私捄之外。又有七十石添賑。利川縣監李德鉉。衿川縣監洪述祖。私自分賑。恰爲二百苞。而旣非元設賑邑。不得擧論。至於饒戶之出義氣願納者。嘉尙無間於石數多寡。其在向後得力之道。宜有別般奬勸之擧。而賑廳事目中五十石以下。本不擧論。只以百石以上陳達。竝令該廳考例稟處云矣。昨年歉荒。挽近所無。幸賴朝家拯濟之澤。得免生靈捐瘠之患。苟求其本。秋毫皆恩。守令之勞勩。若無與焉。若其殫誠竭力。捐廩救民之績。有不可全然不論。令該曹考例稟處。百石以上願納人。出義捐財。濟活饑氓。極爲嘉尙。另令該曹考例。分等施賞。何如。上曰。依爲之。在簡曰。今聞京畿監司沈頤之所奏。則坡州牧使李潤彬。昨冬之私分接濟。人口穀物。數亦夥然。而修報之數。已爲三百石。實績爲諸邑之最。合施加資之典。長湍府使鄭觀采。冬前之自備接濟。春後之添助公賑。爲四百八十石。比諸坡州。雖似有加。而道臣論列。旣置之次。合施璽書表裏之典。高陽郡守金履中。私備接濟。厥數已多。添補公賑。又爲二百五十石。合施準職之典。交河郡守兪漢敦。賑政論列。雖無所損於高陽。捐廩私捄。止於七十石。則其所褒賞。宜有差等。合施陞敍之典。而事係恩賞。自下不敢擅便。恭俟上裁。至於利川縣監李德鉉。衿川縣監洪述祖。自辦賑資。如或排巡飢民。各爲三千口。穀數亦各二百包。其所私賑。雖甚可嘉。係是格外。道臣亦不得論列。置之。何如。上曰。坡州牧使李潤彬。固知人品之精詳。治績之如是卓異。猶所未料。然渠旣出自近列。竭誠奉公。特職分內事。加資則安徐。熟馬一匹面給。長湍府使鄭觀采論賞事。依卿所奏爲之。高陽郡守金履中。交河郡守兪漢敦。自備石數乍有多寡之殊。兩倅治績。元無彼此之別。竝準職除授。利川縣監李德鉉。衿川縣監洪述祖。捐廩私賑。固已嘉尙。飢口穀總。又甚夥多。此等邑宰。宜有別般褒奬之擧。豈拘格例。置而不論。至於衿倅之斗邑災年。乃能如是辦出。卽此一款。治績可知。洪述祖右職調用。李德鉉陞敍。可也。在簡曰。五衛將李弘遂。今年所納爲八百石。私賑濟活爲三百二十餘石。合而計之。恰過千石。依節目加資。何如。上曰。依爲之。願納殆近二千石。私賑石數又過累百石。此外京發賣防價之數。亦甚夥然。此等人別般奬用。可勸他人。而向日承傳。尙不收用。銓曹以白徒持難云。聞渠大院君支派。則與尋常富民。自有異焉。今日政如有守令窠。調用。可也。在簡曰。士民願納人百石以上。竝依節目帖加成給。五十石以上。令道臣煙役勿侵。何如。上曰。依爲之。畿甸以土瘠民貧之地。兩年荐饑。擧將塡壑。而渠輩不惜家貲。擔當濟恤。論其勞勩。不下邑宰。空名帖加則如干納錢者。必皆冒受。渠輩願納。雖十倍此數。拘於格例。未得正資。豈無向隅之歎。今年則尤欲拔例論賞。五十石以上特爲加資。其餘依卿所奏。論賞。可也。出擧條在簡曰。向來發賣防價人趙命說。成給帖加矣。追聞命說曾經訓鍊主簿云。敢此仰達矣。上曰。以正資施行。可也。出擧條命書傳敎曰。政官牌招開政。華鎭曰。醫官方待令矣。進議湯劑。何如。上曰。大體無加。而膈氣有時往來。可悶。湯劑議定後稟之。又下敎曰。諸承旨持公事入侍。出榻敎賤臣承命出傳。仍與醫官吳道炯康命吉丁文壽偕入。道炯等診候訖。道炯曰。氣滯之候。猶未快復矣。上曰。非但氣滯。痰亦可悶矣。道炯曰。今則養胃湯進御。則好矣。命吉曰。養胃湯。加入吉更一錢縮砂五分。減蒼朮五分。好矣。上命書榻敎曰。進御順氣散。停止。人蔘養胃湯本方中。減蒼朮五分。加吉更一錢縮砂五分。自今日煎入。同副承旨金載瓚持公事進伏。上曰。公事何其少耶。載瓚曰。未及持入者。亦有之矣。上曰。持入。載瓚承命出持入。上曰。公事若是多也。只入數軸。何也。不可無飭矣。仍命書傳敎曰。當該承旨遞差。前望單子入之。又命書榻敎曰。新除授承旨牌招察任。又下敎曰。承旨以黃昇源出牌。賤臣承命出傳。上命讀公事訖。命書傳敎曰。昨年荒政。實心拮据。使我許多濱死之民。得免捐瘠。論其勞績。一則方伯。二則方伯。且月一引接。殆乎言從而計聽。蓋喜幹辦了然。到今賑政旣畢。邑宰分等論賞。宜有別般示嘉。京畿監司沈頤之熟馬一匹面給。有隣曰。今則諸道賑政。次第告畢。本廳所留養行乞兒。五月初。當依典則放送。而昨今兩年。則幸賴我聖上字恤之澤。無告幼穉。擧皆生活。而遺棄兒則不拘歉豐。自當連爲收養。而至於行乞兒。只歉年擧行。此後年豐之時。雖値嚴沍之節。將不免凍寒於道路矣。臣意則每當冬寒之月。設爲假家土幕於城內外中閑曠處。俾爲晝則行乞。夜則經宿之地。恐合事宜。故敢此仰達矣。上曰。依爲之。出擧條華鎭曰。湯劑進御。每以午初爲限乎。上曰。唯。命退。諸臣以次退出。